Yettazzal deffir-sen, ziɣ d fad i d-irennun, armi yensa uzal, yemceḥ akal ugerbuz-is yekkawen. Gar lmut d tudert-ines, yekka-d yiwen urgaz d azegzaw, iteddu-d agemmaḍ-in, yeffeɣ-d ad d-yerr ileɣman. Ma d amsebrid yexdeɛ usikel, mi akken ifaq ddmen-t yiɣallen, iɣil yeǧǧa tamcumt ideg iteddu, iger deg tayeḍ. Mi d-yuki ldint wallen, iwala ur yeffiɣ tudert, yuɣal am winna iɣeẓẓan lebṣel, imeṭṭawen i d-iɣellin ixreb-asen unamek. D imeṭṭawen n lferḥ, neɣ n lqerḥ. Sya d afella teḍra yid-s, am terbuyt yeččan bab-is, ur tferreḥ ur tqerreḥ.